钦定古今图书集成/明伦汇编/氏族典/第276卷 > 王佐
## 钦定古今图书集成/明伦汇编/氏族典/第276卷 > 王佐

按《山西通志》：“佐字汝弼，潞州人。弘治乙卯举人，授汝
宁西平知县。始至，即招徕失业，清理滞狱，时称廉平。
会齐鲁间盗起，令民筑城浚池，大修战具。及贼延及
河南，闻西平有备，不敢犯。久之，贼势猖獗，佐遣其室
李携其子归家，曰：‘不可使先人无后’。会贼拥众数万
奄至城下，呼曰：‘纳我馆之，出而子女，发而金帛，则可
免’。”佐曰：“是尚可以为邑哉！”乃誓士民昼夜严守，且射
死其首领。贼攻益急，三日无援，城陷，被执。贼射佐，佐
大骂。贼又挺刃佐颈，抑之就跪。佐曰：“我天子命官，恨
不能斩汝。有死而已，膝不可屈也！”遂杀而裂之。事闻，
赠光禄少卿，谕祭一坛，荫孤为国子生。自后诸路闻
风，相继坚守。贼奔窜无所得，卒以歼灭。故《刘龙》称其
“有反正功。与唐张巡一揆”云。